### Beslutningstema

Under dette punkt behandles prøvehandlingskatalog for autocampere i højsæsonen 2024.

### Historik

I marts 2024 kvalificerede Teknik- og Miljøudvalget en bruttoliste med input fra en workshop med aktører og interessenter inden for autocamperturismen d. 22. februar 2024. Formålet med workshoppen var at drøfte prøvehandlinger, der kan sættes i værk til dette års højsæson.

### Sagsfremstilling

I forlængelse af kvalificeringen har forvaltningen konkretiseret og operationaliseret de foreslåede tiltag i vedlagte prøvehandlingskatalog.

Kataloget beskriver de prøvehandlinger, som Tønder Kommune vil sætte i værk til højsæsonen 2024. Kataloget opsummerer også de tiltag, som andre lokale aktører sideløbende vil arbejde med, hvor Tønder Kommune kan have en indirekte og understøttende rolle. Udgangspunktet er, at autocampere er velkomne i Tønder Kommune. Med prøvehandlingerne afprøves adfærdspåvirkende tiltag, så autocampere:

* gør holdt på de steder, hvor de er velkomne,
* kører forbi de steder, hvor man helst ikke vil have dem,
* og benytter sig af lokale erhvervsdrivendes tilbud og faciliteter.

Kataloget er blevet til på baggrund af de input, som Teknik- og Miljøudvalget fik på en workshop i februar 2024. Kataloget har følgende indhold:

1. [adresse] indsatser på konkrete lokationer.
   Tønder Kommunes indsatser under punkt 1 kredser med undtagelse af en enkelt om de top-10 lokationer, som kommunen ejer eller har en brugeraftale på. Indsatserne vil blive sat i værk så hurtigt så muligt. Det betyder, at prøvehandlingerne vil kunne gå i gang, så snart de nødvendige forhold kommer på plads i praksis. Det gælder fx levering og opsætning af skilte, men også dialog og koordinering med andre involverede parter ift. den enkelte lokation.
2. Andre aktørers indsatser på konkrete lokationer.
   Det videre arbejde med at vurdere og konkretisere disse tiltag er forankret hos de respektive aktører, der fx ejer den pågældende lokation. Tønder Kommune har ingen beslutningskompetence til disse tiltag, men forvaltningen står gerne til rådighed for dialog og som understøttende aktør.
3. Evaluering efter højsæsonen 2024.
   Gennem prøvehandlingerne indsamles viden og læring om forskellige tiltags konkrete effekter. Hvis effekten er god, kan prøvehandlingen implementeres og gøres permanent. Omvendt kan prøvehandlingen nedlægges, hvis den ikke virker efter hensigten. I forlængelse af højsæsonen gennemføres derfor en evaluering, der ser på effekten af prøvehandlinger. Et redskab heri er en gentagelse af optællingen, der blev gennemført i 2023:

   Optællingen bestod af daglige optællinger i uge 28, 29, 30 og 31. De daglige optællinger blev gennemført i de tidlige morgentimer (kl. 4-7) på i alt 19 parkerings- og rastepladser på Rømø og på fastlandet. På hver lokation blev antallet af autocampere noteret, og observationerne blev til sidst talt sammen til en total for hver lokation for hele optællingsperioden.

En godkendelse af kataloget betyder, at Tønder Kommunes egne indsatser (kapitel 1) bliver sat i værk som beskrevet, at andre aktørers indsatser (kapitel 2) tages til efterretning, samt at evalueringsrammen (kapitel 3) for prøvehandlingerne godkendes.

Materialet fra Teknik- og Miljøudvalgets workshoopsamling i marts 2024, herunder en opdateret bruttoliste, er vedlagt til baggrund.

### Økonomi

Udgifter til prøvehandlinger vurderes at være af et begrænset omfang, der kan rummes inden for driften.

### Indstilling Direktøren for Teknik/Miljø, Service og Beskæftigelse indstiller,

|  |  |
| --- | --- |
| at | prøvehandlingskataloget godkendes. |

### Beslutning

Indstillingen godkendt.